Kegyelem nektek és békesség Istentől a mi Atyánktól és az Úr Jézus Krisztustól!

2 Móz 13, 20-22
*Azután útnak indultak Szukkótból, és tábort ütöttek Étámban, a puszta szélén. 21Az ÚR pedig előttük ment nappal felhőoszlopban, hogy vezesse őket az úton, éjjel meg tűzoszlopban, hogy világítson nekik, és éjjel-nappal mehessenek. 22Nem távozott el a felhőoszlop nappal, sem a tűzoszlop éjjel a nép elől.*

Istennel örvendező Gyülekezet!

Van egy gyermek és ifjúsági ének, amelynek első versszakának szövege így hangzik: „Olyan örömöt, mint a forrás, olyan örömöt, mint a forrás, olyan örömöt kaptam Tőled Istenem.”. Egy alkalommal miután elénekeltük ezt egy ifjúsági órán a különböző versszakaival, egy ifis társunk feltette a kérdést, hogy jó-jó, de azt nem is említi az ének, hogy mi ez az öröm, hogy minek is örülünk itt valójában.
Mai igeszakaszunk talán kissé szintén ilyennek tűnik, mintha a vasárnapunk témáját, azaz, hogy „*Jubilate Deo omnis terra”*, vagyis, hogy *„Örvendj, egész föld, az Istennek!”* szinte el is felejtené, hiszen egyszer sem említ semmiféle ünneplést, semmilyen örömöt.
Még mielőtt azonban arra kezdenénk gyanakodni, hogy talán elírták az igeszakaszt, vagy a lelkész nézte el a dolgot, bontsuk ki egy kicsit Mózes második könyvének ezt az igéjét, hátha minket is elvezet benne, vagy általa valahová az Úr!

Igeszakaszunkban azzal az Izraellel találkozunk, akik épp elhagyták Egyiptom országát, de még az út elején járnak csak, még a Vörös-tengeren sem keltek át. Talán ők ezen a ponton úgy érzik, hogy már is a célegyenesben vannak, hiszen a Fáraó országának határain kívülre értek, Isten megszabadította őket a fogságból. El is képzeleik talán maguk előtt a tenger partján vezető utat, amelynek végén, egy néhány hetes gyaloglás után, ott várja őket atyáik földje, a megígért tejjel és mézzel folyó Kánaán. Ki ne lelkesedne? Ki ne érezné máris a győzelem ízét? Ki ne ünnepelne?
Talán, ha valamelyik ősünk ott lett volna, már némi pesszimizmussal ezen a ponton megjegyezte volna, hogy „Ne igyunk előre a medve bőrére!”, azaz ne ünnepeljünk olyat, ami még meg sem történt. Bár a tanmesében, melyből ez az Európa szerte elhíresül szólás ered, valóban nem volt jó ötlet előre ünnepelni a sikert, sőt, ha az igeszakaszunkat megelőző részt is elolvassuk azaz, hogy: „*Amikor a fáraó elbocsátotta a népet, Isten nem a filiszteusok országa felé vezette őket, bár arra közelebb lett volna. Isten ugyanis azt gondolta: Nehogy megbánja a nép a dolgot, ha harcot lát, és visszatérjen Egyiptomba! Ezért kerülő úton vezette Isten a népet, a Vörös-tenger felé a pusztán át.”*, vagy akár arra gondolunk, hogy ezután támad csak rájuk a Fáraó a seregével, vagy, hogy végül mégis egy 40 éves vándorlás után juthatnak csak el a megígért földre, akkor ezen a ponton még valóban elég korainak tűnik az ünnep.
Ha azonban csak ezek alapján gondolkodunk, és ezekre a még felmerülő, vagy esetlegesen felmerülő nehézségekre tekintve utasítjuk el az ünneplést, akkor bizony minimum félig, de valójában teljesen vakok vagyunk.
Félig, mert nem látjuk, hogy ők már atyáiktól kezdve megtapasztalták az Úr kegyelmét és gondviselését és most végre ennek az Úrnak, atyáik Istenének a közvetlen közelében lehetnek. Sőt azt sem látjuk, hogy 10 csodán keresztül éppen az elmúlt napokban, hetekben értük, érezhetően és tapasztalhatóan cselekedett a Mindenható Úr, minden emberileg vélt hatalmat legyőzve előttük. Így tehát, igen, igaz, hogy még csak az útjuk egy szakaszán vannak túl és még bőven van előttük, sőt azt se felejtsük el, hogy soha egyikük se látta még ezt a bizonyos megígért földet, de ne legyünk vakok arra, hogy meglássuk, hogy milyen kegyelemben volt már eddig is részük és, hogy az Úr épp ott van személyesen velük felhő és tűz oszlop formájában.
Lépjünk egy kicsit ki most Mózes könyvéből és tekintsünk a saját életünkre, vagy akár az egyház életére a történelem útján! Mi magunk mennyire vagyunk éppen ugyanígy? Nagyon is. Ismerhetjük felmenőink életét, jól láthatjuk a saját eddigi utunkon megvalósult csodát, az áldásokat, a kegyelmet az egyes élethelyzeteinkben, a jelenünkben pedig, hogy Isten személyesen van jelen, hogy gondot visel ránk nap, mint nap, hogy fordulhatunk hozzá az ige által, imádság által, a testvéri közösség által nap, mint nap a lehető legközvetlenebbül és őszintén, mint kegyelembe fogadott gyermekek.
És igen, még mi is csak előre felé haladunk az ígéret földje, a mennyei ország felé, de bizony egyáltalán nem korai, elhamarkodott, már most ünnepelni. Mert mi magunk is az Úr igazi, nagy ünnepe felé tartunk ugyan még csak, azaz az Úr örömébe, de már most az Úr Jézus Krisztus által nekünk ajándékozott örömében járhatunk. Be és ben, sokszor valóban nagy a különbség közöttük, és nem mondom, egészen más lesz az az ünnep, amikor majd valóban színről színre látunk, de mi Isten értünk adott ígéretébe, a Jézusban beteljesedő megváltásba kapaszkodva, már most tudhatunk és tudnunk kell ünnepelni. Ha ma, mi nem tudunk ünnepelni és megélni a szabadítás örömét, akkor épp olyan vakok vagyunk, mint az a héber, aki a szabadulás és az után, hogy saját szemeivel látja az előttük haladó tűz és felhő oszlopot, még mindig csak fél és megkérdőjelezi az út végét.

Van egy folyamat, amit többszörösen is megfigyelhetünk az Ószövetségben, de akár a saját életünkben is. Isten meghallja és meghallgatja népének segélykiáltását. Kijelenti, hogy segíteni fog rajtuk, elhozza a szabadulást, a megoldást az adott helyzetben. Kijelenti a tervét és az eltervezett célt – itt Kánaán, felénk a Mennyei Közösség. Isten azonban látja a veszélyeket, a korlátoltságunkat és a bukásaink sötét irányát és, ha az ember ezt nem is ismeri fel, de inkább egy biztosabb utat mutat neki az igazi cél felé. De nem csak eltervezi a biztosabb utat, hanem Ő ott is akar lenni, végig akar vezetni ezen az úton. Ahogyan a 121. zsoltár tanúságában is olvashatjuk: *„Bizony nem szunnyad, nem alszik az, aki védelmezi Izráelt!”*.

Lehet, hogy mi is sokszor csak a kerülőút nehézségeit látjuk, de ezek a kerülőutak bizony a javunkra vállhatnak, sokszor bizony akár éppen értünk vannak. Gondoljunk akár József és családjának a történetére. Vannak bizony szükséges vargabetűk, amik azért kellenek, hogy el tudjuk érni az igazi célt, és igen, ez bizony azt jelenti, hogy nem biztos, hogy mindennek úgy kell alakulnia, ahogy azt mi a legjobbnak vélnénk.
A napkeleti bölcseknek is kerülő úton kell hazatérniük, hogy elkerülhessék az őrült Heródest. Az emmausi tanítványoknak egy egész napi „felesleges” utat kell megtenniük, hogy felismerhessék a Megváltó Urat, hogy megérthessék a szabadításukat, hogy végül igazi ünnepük lehessen. Tehát kétségkívül vannak értünk kanyarodó utak, de vannak persze olyan rossz, útvesztő kanyarok is, amiből a kivezetések alkalmával tapasztalhatjuk meg legkönnyebben a gondviselést.
De mégis azt tudom mondani, hogy egyik úton sincs okod a csüggedésre, vagy arra, hogy ünneptelenül, öröm nélkül járj rajtuk, mert, ahogyan ott van az Úr éjjel és nappal, minden pillanatukban a pusztában vándorló néppel, úgy ma veled is ott van, minden utadon! Velünk van a mi mennyei Atyánk! Ez pedig nem csak valami végső biztosíték, hanem folytonosan megtartó, úton tartó kegyelmi állapot, igazi öröm.
Ahogyan a hét elején Balatonszárszóra mentem a lelkész konferenciára, tennem kellett Budapesten egy kis kitérőt, azonban olyan területen, amit nem ismertem. Szükségem volt egy hangra – ne legyen félreértés, most a GPS hangjára gondolok – ami folyamatosan a jó úton tartott, hogy el ne tévedjek. Egy hangra, ami biztonságban és nyugalomban tartott a célig. Nem volt kizárva ettől még a baleset, vagy bármilyen emberi mulasztás, a hiba lehetősége, de egészen más volt így menni, mintha csak bolyongtam volna az ismeretlen utcákon.
A Jézusról szóló egyik prófécia így szólt: *„Immánuelnak nevezik majd – ami azt jelenti: velünk az Isten.”* Mi pedig ma keresztények valljuk magunkat, nem a kereszt miatt, hanem, ahogyan a felhő és tűz oszlop formájában követte a nép Istent a pusztában, mi Jézus Krisztusban követjük, azaz mi is Ő utána járók vagyunk, vagy legalábbis vágyunk lenni. Azaz az üdvösség bizonyosságában járók. Ha pedig így van, azaz valóban valljuk a megváltásunkat, akkor egész életünkben ott lehet az igazi öröm, az igazi ünnep. Akkor nem kell attól tartanunk, hogy túl korán ittunk a medve bőrére. Akkor hiszed és vallod, hogy Krisztus meghalt és feltámadt a te megigazulásodért, a te szabadulásodért, akkor valóban szabad vagy, hogy „*Jubilate Deo omnis terra”*, vagyis, hogy *„Örvendj, egész föld, az Istennek!”*, hogy neked a mai, a holnapi és az utadon minden napod ünnep lehessen a Szabadító Úr jelenlétében. Ámen!